b'\n_START_ARTICLE_\nEmilio Eduardo Massera\n_START_SECTION_\n\xc5\xbdivljenjepis\n_START_PARAGRAPH_\nLeta 1942 je vstopil v Pomorsko voja\xc5\xa1ko \xc5\xa1olo Argentine, kjer je \xc5\xa1tudij kon\xc4\x8dal leta 1946 in postal \xc4\x8dastnik. Po t. i. Revoluci\xc3\xb3n Libertadora leta 1955 je Massera vstopil v Pomorsko informacijsko slu\xc5\xbebo. V svoji voja\xc5\xa1ki karieri je zasedal razli\xc4\x8dne polo\xc5\xbeaje: med drugim je bil tako poveljnik \xc5\xa1olske ladje ARA Libertad in Pomorske flote (1973). Leta 1974 je bil povi\xc5\xa1an v polnega admirala in bil imenovan za poveljnika Argentinske vojne mornarice, potem ko je vlada v pokoj poslala ve\xc4\x8d vi\xc5\xa1jih admiralov._NEWLINE_V letih 1976\xe2\x88\x9278 je bil \xc4\x8dlan (skupaj s Videlo in Agostijem) voja\xc5\xa1ke junte, ki je odstavila predsednika Mart\xc3\xadneza de Per\xc3\xb3n in de facto vladala Argentini v \xc4\x8dasu t. i. nacionalnega reorganizacijskega procesa. Septembra 1978 je odstopil s polo\xc5\xbeaja vrhovnega poveljnika vojne mornarice in \xc4\x8dlana junte. Leta 1981 je odpotoval v Bukare\xc5\xa1to._NEWLINE_Po koncu voja\xc5\xa1ke diktature leta 1983 ga je sodi\xc5\xa1\xc4\x8de obsodilo na dosmrtno je\xc4\x8do in degradacijo zaradi kr\xc5\xa1itev \xc4\x8dlovekovih pravic. 29. decembra 1990 ga je takratni predsednik Carlos Menem pomilostil. Vse do leta 1998 je bil svoboden, nato pa je bil ponovno zaprt zaradi nadaljnih preiskav glede ugrabitve in zamenjave identitete mladoletnih oseb, mu\xc4\x8denja, nelegalnih zaporov in usmrtitev v \xc4\x8dasu diktature. Prav tako je moral pojasniti izdajo diplomatskih potnih listov \xc4\x8dlanov P2 V priporu je leta 2004 do\xc5\xbeivel huj\xc5\xa1o mo\xc5\xbegansko kap, zaradi \xc4\x8desar je bil 17. marca 2005 razgla\xc5\xa1en za nesposobnega, zaradi \xc4\x8desar so bili vsi sodni postopki proti njemu ustavljeni._NEWLINE_Massera je umrl 8. novembra 2010 zaradi nove kapi v Pomorski bolni\xc5\xa1nici v Buenos Airesu. Pokopali so ga v tajnosti, pri \xc4\x8demer se je pogreba udele\xc5\xbeilo le 10 ljudi, brez predstavnikov vlade ali oboro\xc5\xbeenih sil.'